ย้อนรอยราคา HPT หุ้นน้องใหม่ อาทิตย์เดียวราคาพุ่งกระฉูด
HPT ปิดตลาดรอบเช้าอยู่ที่ 3.34 บาท บวก 0.16 หรือ 5.03% เปิดตลาดที่ 3.22 บาท ระหว่างวันแตะระดับต่ำสุดที่ 3.22 บาทและปรับตัวขึ้นแตะระดับสูงสุดที่ 3.44 บาท ด้วยมูลค่าการซื้อขาย 1.02 พันล้านบาท
3 ก.ค. 2558

ผู้สื่อข่าวรายงานว่า ราคาหุ้น บริษัท โฮม พอตเทอรี่ จำกัด (มหาชน) หรือ HPT ปิดตลาดรอบเช้าอยู่ที่ 3.34 บาท บวก 0.16 หรือ 5.03% เปิดตลาดที่ 3.22 บาท ระหว่างวันแตะระดับต่ำสุดที่ 3.22 บาทและปรับตัวขึ้นแตะระดับสูงสุดที่ 3.44 บาท ด้วยมูลค่าการซื้อขาย 1.02 พันล้านบาท ขณะที่ดัชนีหุ้นไทยโดยรวมลบ 0.17%
โดยราคาหุ้นเปิดเทรดวันแรกเมื่อวันที่ 29 มิ.ย.58 ที่ผ่านมาจาก IPO ที่ราคาหุ้นละ 1.00 บาท และราคาเปิดตลาดในวันซื้อขายวันแรกที่ 1.44 บาท และปิดการซื้อขายที่ระดับราคา 2.64 บาท เพิ่มขึ้น 164% ด้วยมูลค่าการซื้อขายวันแรกที่ 1.91 พันล้านบาท
ทั้งนี้ราคาหุ้นมีการปรับตัวขึ้นต่อเนื่อง โดยในวันที่ 30 มิ.ย. ราคาปิดที่ 2.84 บาท หรือ 7.58% มูลค่าซื้อขายที่ 1.05 พันล้านบาท และในวันที่ 2 ก.ค.ราคาปิดอยู่ที่ 3.18 บาท หรือ 11.97% มูลค่าซื้อขายที่ 558.14 ล้านบาท
อย่างไรก็ดี จะเห็นได้ว่าราคาหุ้นมีการปรับตัวขึ้นต่อเนื่องนับตั้งแต่วันแรกที่เข้าเทรด และจากราคาหุ้นปิดตลาดรอบเช้าวันนี้ที่ 3.34 บาทนั้น หากคิดเป็นเปอร์เซ็นต์การปรับตัวขึ้นเหนือ IPO ที่ 1 บาทนั้น คิดได้เป็น 234% จากราคาไอพีโอ
นายนิรันดร์ เชาว์กิตติโสภณ ประธานกรรมการบริหาร HPT กล่าวถึงการเข้าซื้อขายในตลาดหลักทรัพย์เอ็ม เอ ไอ (mai) ของหุ้น HPT ว่า รู้สึกภาคภูมิใจเป็นอย่างยิ่งที่หุ้นของบริษัทได้เป็นบริษัทจดทะเบียนในตลาดหลักทรัพย์ เอ็ม เอ ไอ และใช้โอกาสจากการระดมทุนในครั้งนี้ เพื่อนำไปขยายกิจการนับจากนี้ต่อไป
ทั้งนี้ บริษัทต้องขอขอบคุณนักลงทุนที่ให้การตอบรับที่ดี สำหรับหุ้น HPT และเชื่อว่าเงินที่ได้ระดมทุนจากตลาดหลักทรัพย์ เอ็ม เอ ไอ ในครั้งนี้ จะนำไปขยายกำลังการผลิต เพื่อสร้างรายได้เติบโตเพิ่มขึ้นในไตรมาส 3-4/2558 เป็นต้นไป
“ในช่วงที่ผ่านมาผลการดำเนินงานของ HPT มีการเติบโตอย่างต่อเนื่อง การระดมทุนในครั้งนี้จะทำให้เราเติบโตอย่างก้าวกระโดด สามารถเพิ่มอัตรากำลังการผลิตให้เพียงพอต่อคำสั่งซื้อของลูกค้า โดยเฉพาะในต่างประเทศที่มีแนวโน้มปรับตัวสูง ขณะเดียวกันบริษัทจะมุ่งเน้นเพิ่มประสิทธิภาพการดำเนินงานด้านต่างๆให้ดียิ่งขึ้น ซึ่งเรามั่นใจว่าการดำเนินงานดังกล่าวจะนำมาสู่การสร้างผลตอบแทนที่ดีให้กับผู้ถือหุ้นและทุกฝ่ายที่เกี่ยวข้องกับบริษัทด้วยเช่นกัน”นายนิรันดร์กล่าว
อนึ่ง HPT เป็นบริษัทผู้ผลิตและจัดจำหน่ายผลิตภัณฑ์เซรามิคประเภทไฟน์ไชน่า (Fine china) เพื่อใช้บนโต๊ะอาหาร สำหรับการใช้งานในโรงแรมหรือร้านอาหาร ด้วยทุนจดทะเบียน 130 ล้านหุ้นและเข้าซื้อขายในตลาด mai กลุ่มอุตสาหกรรมสินค้าอุปโภคบริโภค เมื่อวันที่ 29 มิ.ย.ที่ผ่านมา โดยมีบริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงิน